SA’ners gewaarsku oor malaria tydens PaasnaweekArgieffoto (Foto: Pixabay) Die Nasionale Instituut vir Oordraagbare Siektes het Dinsdag gewaarsku dat malariagevalle na verwagting sal toeneem, as gevolg van reis tydens Paasnaweek. Reën oor groot dele van suidelike Afrika verhoog die bedreiging. Poele stilstaande water is die perfekte teelaarde vir muskiete wat die dodelike siekte versprei. Sinenhlanhla Jimoh, woordvoerder vir die instituut, het gesê malaria duur voort in Suid-Afrika en buurlande. “Reisigers en inwoners wat malariagebiede in Suid-Afrika besoek, insluitend die noordoostelike dele van Limpopo (Mopani en Vhembe) en westelike dele van die Waterberg-distrik (Thabazimbi en Lephalale) bly ŉ groot risiko,” het Jimoh gewaarsku. Ander dele wat ook ŉ hoë malariarisiko het, is die Laeveld van Mpumalanga insluitend die Krugerwildtuin en omgewing, en noordelike KwaZulu-Natal/Mosambiek-grens. Reisigers word gemaan om voorsorgmaatreëls te tref om nie deur muskiete gebyt te word nie soos insekweerder, om kaal liggaamsdele met klere te bedek ná donker indien buite, om van insekskerms op deure en vensters gebruik te maak en om waaiers en lugversorgers te gebruik. Reisigers word ook gemaan om hul dokters, klinieke of apteke te besoek om anti-malaria-medikasie te bekom. “Alhoewel hierdie medisyne malaria kan voorkom, is dit nie 100% doeltreffend nie,” het Jimoh bygevoeg. “Alle reisigers word aangeraai om op te let na simptome soos koors, hoofpyn, naarheid, lyfseer en algemene ongesteldheid en om dadelik ŉ dokter te spreek indien jy vermoed dat jy malaria opgedoen het, selfs al het jy bogenoemde voorsorgmaatreëls toegepas.”